SKUPNI UKREP SVETA 2006/243/SZVP

z dne 20. marca 2006

o podpori dejavnostim Pripravljalne komisije Organizacije pogodbe o celoviti prepovedi jedrskih poskusov (CTBTO) na področju usposabljanja in povečanja zmogljivosti za preverjanje ter v okviru izvajanja Strategije EU proti širjenju orožja za množično uničevanje

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 14 Pogodbe,

ob upoštevanju naslednjega:

Države podpisnice Pogodbe o celoviti prepovedi jedrskih poskusov (CTBT), ki jo je Generalna skupščina Združenih narodov sprejela 10. septembra 1996, so se odločile, da ustanovijo Pripravljalno komisijo, ki bo imela pravno sposobnost za učinkovito izvajanje CTBT do ustanovitve Organizacije CTBT (CTBTO).

Svet je 17. novembra 2003 sprejel Skupno stališče 2003/805/SZVP o vsesplošni uporabi in krepitvi multilateralnih sporazumov na področju neširjenja orožja za množično uničevanje in njegovih nosilcev (1) .

Čimprejšnji začetek veljavnosti in vsesplošna uporaba Pogodbe o celoviti prepovedi jedrskih poskusov (CTBT), kakor tudi krepitev sistema opazovanja in preverjanja v okviru Pripravljalne komisije CTBTO so pomembni cilji Strategije EU proti širjenju orožja za množično uničevanje.

Pripravljalna komisija CTBTO sledi istim ciljem, kot so navedeni v uvodnih izjavah 4 in 5, in že preučuje, kako bi kar najbolj okrepila svoj sistem preverjanja s pravočasno zagotovitvijo strokovnega znanja in usposabljanja osebja iz držav podpisnic, ki sodelujejo pri uvajanju sistema preverjanja. Zato je primerno, da se temu organu zaupa tehnično izvajanje tega skupnega ukrepa –

SPREJEL NASLEDNJI SKUPNI UKREP:

Člen 1

1. Evropska unija, katere cilj je takojšnje in dejansko izvajanje nekaterih elementov Strategije EU proti širjenju orožja za množično uničevanje, podpira dejavnosti Pripravljalne komisije CTBTO na področju usposabljanja in povečanja zmogljivosti za preverjanje z namenom spodbujanja naslednjih ciljev:

izboljšanje zmogljivosti držav podpisnic CTBT pri izpolnjevanju njihovih dolžnosti preverjanja po CTBT in jim omogočiti, da v celoti izkoristijo sodelovanje v pogodbeni ureditvi ter možne civilne in znanstvene načine uporabe.

2. Projekt Pripravljalne komisije CTBTO, ki ustreza ukrepom iz Strategije EU, ima naslednje cilje:

zagotavljanje elektronskega, interaktivnega dostopa do tečajev usposabljanja in tehničnih delavnic, kakor tudi stalen dostop do modulov usposabljanja.

Ta projekt se bo izvajal v korist vseh držav podpisnic CTBT.

Projekt je podrobno opisan v Prilogi.

Člen 2

1. Za izvajanje tega skupnega ukrepa je odgovorno predsedstvo, ob pomoči generalnega sekretarja Sveta/visokega predstavnika za SZVP (GS/VP) in v polnem sodelovanju s Komisijo Evropskih skupnosti.

2. Komisija nadzira pravilno uporabo finančnega prispevka iz člena 3.

3. Tehnično izvajanje projekta iz člena 1(2) je zaupano Pripravljalni komisiji CTBTO, ki to nalogo opravlja pod pristojnostjo predsedstva in pod nadzorom GS/VP. V ta namen GS/VP s Pripravljalno komisijo CTBTO sklene potrebne dogovore.

Člen 3

1. Referenčni finančni znesek za izvajanje projekta iz člena 1(2) znaša 1 133 000 EUR.

2. Upravljanje z odhodki, ki so financirani iz splošnega proračuna Evropske unije in določeni v odstavku 1, poteka glede na postopke in pravila Skupnosti, ki veljajo za proračunske zadeve, pod pogojem, da zneski predfinanciranja ne ostanejo last Skupnosti.

3. Za namene izvajanja odhodkov iz odstavka 1 Komisija sklene poseben dogovor o financiranju s Pripravljalno komisijo CTBTO v skladu s predpisi in pravili CTBTO. V njem je določeno, da Pripravljalna komisija CTBTO zagotovi preglednost prispevka EU glede na njegovo velikost.

Člen 4

Predsedstvo, ob pomoči GS/VP, poroča Svetu o izvajanju tega skupnega ukrepa na podlagi rednih poročil, ki jih pripravlja Pripravljalna komisija CTBTO. Komisija v celoti sodeluje in zagotavlja informacije o finančnih vidikih izvajanja projekta iz člena 1(2).

Člen 5

Ta skupni ukrep začne veljati z dnem sprejetja.

Veljati preneha 15 mesecev po sprejetju.

Člen 6

Ta skupni ukrep se objavi v Uradnem listu Evropske unije.

(1) UL L 302, 20.11.2003, str. 34.

PRILOGA

Podpora EU dejavnostim Pripravljalne komisije Organizacije pogodbe o celoviti prepovedi jedrskih poskusov (CTBTO) na področju usposabljanja in povečanja zmogljivosti za preverjanje ter v okviru izvajanja Strategije EU proti širjenju orožja za množično uničevanje

1. Opis

Pripravljalna komisija CTBTO vzpostavlja globalni sistem preverjanja, ki ga sestavlja 321 opazovalnih postaj, 16 referenčnih laboratorijev, Mednarodno podatkovno središče (IDC) ter zmogljivost inšpekcij na kraju samem (OSI). Bistvena lastnost sistema je njegova decentraliziranost, pri čemer se podatki, ki jih zberejo postaje, pošiljajo državam podpisnicam za končno analizo, skupaj s produkti, ki jih prispeva IDC, medtem ko so inšpekcijske skupine za inšpekcije na kraju samem sestavljene po mednarodnem seznamu. Sistem se opira na razpoložljivost strokovnjakov v državah podpisnicah za upravljanje postaj in uporabo podatkov Mednarodnega opazovalnega sistema (IMS) in produktov IDC prek njihovih podatkovnih središč v državi (NDC), kakor tudi na razpoložljivost zmogljivosti inšpekcijskih skupin za OSI.

Da bi se izboljšala zmogljivost držav podpisnic Pogodbe o celoviti prepovedi jedrskih poskusov (CTBT) glede izpolnjevanja njihovih dolžnosti preverjanja po CTBT ter da bi se jim omogočilo, da v celoti izkoristijo sodelovanje v pogodbeni ureditvi, je Pripravljalna komisija Organizacije pogodbe o celoviti prepovedi jedrskih poskusov (CTBTO) že od svoje ustanovitve poudarjala pomen usposabljanja in povečanja zmogljivosti. Poleg tradicionalnih metod usposabljanja nudijo nove informacijske in komunikacijske tehnologije vrsto možnosti za poglabljanje in povečanje zmogljivosti v prihodnosti.

Projekt e-usposabljanja ima globalno razsežnost. Zajel bo vse države podpisnice CTBT in pooblaščenim uporabnikom zagotovil elektronski, interaktivni dostop do tečajev usposabljanja in tehničnih delavnic, kakor tudi stalen dostop do modulov usposabljanja prek ekspertnega komunikacijskega sistema Pripravljalne komisije CTBTO.

2. Opis projekta

Pilotni projekt je bil začet novembra 2005, z njim pa naj bi se raziskale razpoložljive tehnološke možnosti za spletno predvajanje in spletne konference, kakor tudi za usposabljanje prek računalnika z izbranimi državami podpisnicami CTBT v vseh regijah. Na podlagi rezultatov te pilotne faze, v okviru katere bo posebna pozornost namenjena različnim tehnološkim okoljem, v katerih naj bi se uporabljale metode e-usposabljanja, se bodo razvile metodologija, tehnična infrastruktura in vsebina ukrepov povečanja zmogljivosti.

Projekt bo zajel razvoj in izvajanje povečanja zmogljivosti na podlagi naslednjega koncepta:

— usposabljanje/samo-izobraževanje prek računalnika (CBT).

Usposabljanje/samo-izobraževanje prek računalnika omogoča določeno interaktivnost in stalno razpoložljivost modulov usposabljanja za pooblaščene uporabnike. CBT zahteva dolg razvojni čas, ker je načrt treba razviti, pregledati, testirati in večkrat revidirati, preden je prvič na voljo učencem. Če se izobraževalno gradivo ne spremeni preveč, je to lahko učinkovit način za dosledno podajanje izobraževalnega gradiva širokemu občinstvu. Na primer, osebje NDC potrebuje osnovno seznanitev s koncepti in orodji, ki se uporabljajo v začasnem Tehničnem sekretariatu pripravljalne komisije CTBTO. Treba bo usposobiti veliko število udeležencev dejavnosti OSI (Integrirana terenska vaja 2008).

Po pilotni fazi, ki se financira iz dvostranskih prostovoljnih prispevkov, bo projekt izveden v dveh fazah:

— Faza 1: Oblikovanje prototipa sistema e-učenja in storitev usposabljanja Rezultati pilotne faze naj bi omogočili opredelitev koncepta, ki izpolnjuje različne zahteve možnih prejemnikov tako glede tehničnih kot tudi vsebinskih pogojev. Prototipni moduli za usposabljanje prek računalnika bodo razviti in preskušeni. Komponente, ki naj se štejejo za učenje na daljavo, vsebujejo: — spletne module usposabljanja za sistemske elemente, — pakete usposabljanja in predavanja, ki predstavljajo statične informacije ali razvite postopke, — zagotavljanje izobraževalnega gradiva, vključno s tehnično in politično dokumentacijo, ki je dosegljiva na spletni strani, — poskusne sisteme, preko katerih upravljavci postaj lahko izvajajo simulacije, povezane z rutinskimi obratovalnimi in vzdrževalnimi postopki, — praktično usposabljanje za Geotool, ki temelji na vodenem poučevanju; to bi lahko bilo del pripravljalnega usposabljanja za bolj strokovni tečaj usposabljanja, — module cikla usposabljanja za udeležence integrirane terenske vaje OSI.

— Faza 2: Polno izvajanje storitev usposabljanja V drugi fazi se bodo razvili in izvajali vsi preostali moduli za usposabljanje prek računalnika. Razvoj vsebine nekaterih modulov bo zaupan zunanjim partnerskim institucijam v državah podpisnicah, ki so pripomogle k razvoju tehnik in postopkov, rabljenih v okviru Pripravljalne komisije CTBTO. V modulih, razvitih v fazi 2, naj bi se izkoristile izkušnje, pridobljene v prototipnem razvoju v fazi 1. Predvideno je, da bo razvojno in izvajalno fazo spremljala izčrpna ocena zaradi prilagoditve metodologije in uporabljenih tehnologij različnim potrebam možnih prejemnikov. V ta namen bo sprotnemu ocenjevanju usposabljanja in dejavnosti povečanja zmogljivosti Pripravljalne komisije CTBTO dodan poseben ocenjevalni mehanizem. Številne države podpisnice iz vseh regij bodo pozvane, da v celotnem času trajanja projekta tesno sodelujejo s Pripravljalno komisijo CTBTO in zagotovijo povratne informacije o uporabnosti produktov povečanja zmogljivosti. Zlasti element projekta v zvezi z usposabljanjem prek računalnika bo večkrat preskušen in ocenjen, preden se bo lahko začel uvajati končni produkt.

Rezultati projekta

— Več strokovnjakov, usposobljenih za testiranje, ocenjevanje in začasno upravljanje sistema preverjanja CTBT,

— izboljšana pripravljenost sodelujočih za tehnične delavnice,

— več udeležencev ter boljše razširjanje in izvajanje sklepov tehničnih delavnic,

— izboljšan dostop do modulov usposabljanja, neodvisno od časovnih pasov in tehnološkega razvoja države prejemnice,

— zagotavljanje usposabljanja in povečanja zmogljivosti prek elektronskih sredstev vsem državam podpisnicam CTBT.

3. Trajanje

Ocenjeni skupni čas trajanja obeh zaporednih faz projekta bo 15 mesecev.

4. Upravičenci

Upravičenci e-usposabljanja so države podpisnice CTBT. Za pravilno delovanje CTBT je bistveno, da so te države zmožne izvajati CTBT in njen sistem preverjanja ter da v celoti izkoristijo sodelovanje pri delu Pripravljalne komisije CTBTO. Primerno se bo upoštevala jezikovna raznolikost upravičencev, vključno z jezikovnimi različicami modulov usposabljanja, kjer je to ustrezno.

5. Subjekt, zadolžen za izvajanje projekta

Izvedba projekta bo zaupana Pripravljalni komisiji CTBTO. Projekt bo neposredno izvajalo osebje začasnega Tehničnega sekretariata Pripravljalne komisije CTBTO, strokovnjaki ali pogodbeni izvajalci držav podpisnic Pripravljalne komisije CTBTO. V primeru pogodbenih izvajalcev bo Pripravljalna komisija CTBTO naročanje blaga, gradenj ali storitev v okviru tega skupnega ukrepa izvedla v skladu z veljavnimi pravili in postopki Pripravljalne komisije CTBTO, kakor so opredeljeni v Sporazumu o prispevku EU s Pripravljalno komisijo CTBTO.

6. Udeležene tretje osebe

Ta projekt bo 100 % financiran s tem skupnim ukrepom. Strokovnjaki držav podpisnic Pripravljalne komisije CTBTO se lahko štejejo kot udeležene tretje osebe. Delovali bodo po standardnih pravilih delovanja strokovnjakov Pripravljalne komisije CTBTO.

7. Ocena potrebnih sredstev

Prispevek EU bo kril polno izvajanje dveh faz projekta, kakor sta opisani v tej prilogi. Ocenjeni stroški so naslednji:

— Faza 1 (formalni pogoji, prototipni razvoj, vključno s testiranjem prvih modulov): 519 400 EUR.

— Faza 2 (razvoj preostalih modulov, testiranje in ocenjevanje modulov z izbranimi upravičenci): 580 600 EUR.

Poleg tega je za nepredvidene stroške vključena varnostna rezerva v višini približno 3 % upravičenih stroškov (za celotni znesek 33 000 EUR).

8. Referenčni finančni znesek za kritje stroškov projekta

Skupni stroški projekta znašajo 1 133 000 EUR.